ગુજરાતમાં છેલ્લા 22 વર્ષથી ભાજપની સરકાર છે અને 27 વર્ષથી કોંગ્રેસે સત્તા જોઇ નથી ત્યારે 2017ની ચૂંટણી કોંગ્રેસ માટે કયામત બનીને આવી છે. ભાજપ માટે આ ચૂંટણી પડકાર છે. પડકાર એટલા માટે છે કે ગુજરાતમાં એન્ટી ઇન્કમબન્સી ફેક્ટરની ગંભીર અસરો છે. નોટબંધી અને જીએસટીથી ગુજરાતના મતદારો અને લોકો પરેશાન છે. મોંઘવારી અને બેકારી જેવા પ્રશ્નો ઉભા છે. પટેલ અને ઠાકોર-ઓબીસી યુવા નેતાઓ ભાજપની પડખે નથી. ભાજપને સૌથી વધુ 127 બેઠકો 2002ની વિધાનસભા ચૂંટણીમાં મળી હતી. એ સમયે હિન્દુત્વ પ્રખર જોરમાં હતું અને નરેન્દ્ર મોદીનો કરિશ્મા છવાયેલો હતો. ભાજપે અત્યાર સુધી બે નેતાઓને મુખ્યમંત્રી તરીકે પ્રોજેક્ટ કર્યા છે જેમાં પહેલા કેશુભાઇ પટલ હતા અને બીજા નરેન્દ્ર મોદી છે. 2017માં આવું કંઇ નથી. મોદીની વિજય હેટ્રીક પછી ખુદ મોદી ગુજરાતમાંથી ચૂંટણી લડવાના નથી. આ સમયે પાર્ટીના રાષ્ટ્રીય અધ્યક્ષ અમિત શાહે 150 પ્લસ બેઠકોનો ટારગેટ રાખ્યો છે પરંતુ વર્તમાન પરિસ્થિતિ જોતાં ભાજપને મોદીએ મેળવેલી 127 બેઠકો આવે તો પણ ઘણું છે, કારણ કે 1995 પછી પહેલીવાર કોંગ્રેસને ગુજરાતમાં મજબૂત થતી જોવામાં આવી છે.